Liikenne- ja viestintäministeriö

PL 31

00023 Valtioneuvosto

kirjaamo@mintc.fi

kreetta.simola@mintc.fi

**LAUSUNTOPYYNTÖ: TIETOYHTEISKUNTAKAARI - Huomattavan markkinavoiman sääntelyä ja yhteenliittämistä koskevien säännösten tarkistaminen (**LVM/248/05/2012**)**

Pääministeri Kataisen hallituksen hallitusohjelmassa ”*Avoin, oikeudenmukainen ja rohkea Suomi*” on päätetty, että ” Valmistellaan uusi tietoyhteiskuntakaari, johon kootaan keskeiset sähköistä viestintää ja tietoyhteiskunnan palvelujen tarjontaa koskevat säännökset.” Liikenne- ja viestintäministeriö vastaa tietoyhteiskuntakaaren valmistelusta.

Toimijoilta on pyydetty näkemyksiä koskien huomattavan markkinavoiman sääntelyä ja yhteenliittymistä koskevien sääntöjen tarkastamista. Sanoma Media Finland kiittää mahdollisuudesta lausua asiassa ja esittää näkemyksenään seuraavaa:

**Taustaa**

Viestintäviraston tehtävänä on valvoa teleyritysten välisten maksujen kohtuullisuutta ja tukkumarkkinoiden toimivuutta, joissa markkina-analyysien perusteella on havaittu kilpailuongelmia. Viestintäviraston tulee toimia poistaakseen nämä ongelmat ja estääkseen niiden uudelleen syntymistä. Viestintävirasto valvoo myös antamisensa HMV-päätösten noudattamista.

Selvityksissään Viestintävirasto on havainnut mm. seuraavaa: ”*..on usein todettu hinnoittelun olevan kohtuutonta, eli hinnoittelu ei ole ollut asetettujen velvoitteiden mukaisesti kustannussuuntautunutta. Merkittävin hinnoittelun kohtuuttomuuteen vaikuttanut tekijä on usein liittynyt pääomakustannusten ja erityisesti jälleenhankintahintojen määrittämiseen.* ”

Käsityksemme mukaan edellä esitetty pitää hyvin paikkansa television lähetyspalveluita tarjoavan Digita Oy:n osalta. Viestintävirasto on havainnut ongelmia erityisesti esitettyjen jälleenhankintahintojen vertailukelpoisuudessa ja luotettavuudessa.

Televisioyhtiöt ovat omissa selvityksissään vertailleet vastaavia television lähetyspalveluita tarjoavien yritysten tukkuhinnoittelua eri markkinoilla. Esimerkiksi verrattuna Ruotsiin ja Teracom Ab:n hinnoitteluun, on Digitan hinnoittelu yli kaksikertaista (hinta/kanava/lähetin). Lain vaatimus aiheutuneiden kustannusten huomioimisesta ei ole toteutunut. Myös kustannusten kohdentamisessa HMV-palveluiden ja muiden palveluiden välillä on epäkohtia. Käytännössä tästä on seurauksena aiheutunut kustannuksia korkeampien hintojen asettaminen, eli hinnoittelun kohtuuttomuus.

Televisioyhtiöiden havaitsemat epäkohdat ovat saaneet viranomaisilta ymmärrystä. Tämän johdosta televisioyhtiöt ovat pitäneet tärkeänä, että epäkohtiin puututaan tehokkaasti myös uudistamalla sääntelyä.

**Televisioyhtiön näkemykset**

**Sanoma Media Finland pitää tärkeänä, että seuraavat periaatteet otetaan huomioon HMV-sääntelyä uudistettaessa:**

1. **säänneltyjen tuotteiden markkinoiksi on kansallisesti voitava määrätä myös muita kuin komission määräämät markkinat.**

*Siirtokapasiteettia on tarjottava televisioyhtiöiden kanaville sellaisille kustannustasolla, joka vastaa jakelusta aiheutuvia tosiasiallisia kustannuksia ja joka mahdollistaa panostamisen kotimaisten televisio-ohjelmien tuottamiseen. Digita Oy toimii superdominantissa markkina-asemassa ilman kilpailua omistaessaan kaikki UHF-alueen lähetysmastot ja niihin liittyvän muun infrastruktuurin. DNA Oy:n toiminta suppeammalla VHF-alueella ei poista tätä epäkohtaa.*

*Tämän television lähetyspalvelumarkkinalla havaitun merkittävän markkinahäiriön korjaamiseksi on laajemmin tarve uudistaa HMV-palveluiden hinnoittelun arviointiperusteita sekä pohtia muita välttämättömiä sääntelyratkaisuja jatkuvan ylihinnoittelun estämiseksi.*

1. **huomattavan markkinavoiman sääntelyä kehitettäessä tulisi tehdä mahdolliseksi television lähetyspalveluiden ja Telecom-viestintäverkkopalveluiden toisistaan riippumaton arviointi.**

*Television lähetyspalvelumarkkinan (televisio- ja radiolähetyspalvelu) ja Telecom-viestintäverkkopalveluiden kaupalliset ekosysteemit poikkeavat olennaisesti toisistaan. Käytännössä nämä muodostavat erilliset hyödyke- ja palvelumarkkinat. Nykyisen lähetysverkon infrastruktuuri ja sen omistajuus huomioiden televisiotaajuuksien kaupallistamisella esimerkiksi huutokauppamenettelyllä ei myöskään ole mahdollista synnyttä tosiasiallista verkkokilpailua, joka korvaisi sääntelytarpeen.*

*Sanoma Media Finland esittää, että sääntelyä kehitetään mahdollistamaan television lähetyspalveluiden tarkastelu ja määräysten antaminen erillään Telecom-viestintäverkkopalveluista.*

1. **HMV-sääntelyn toimivuuden tarkastamisen lisäksi on luotava edellytykset hintakaton asettamiseksi varmistamaan markkinoiden toimivuus tilanteessa, jossa yksi verkkotoimijoista omistaa toiminnan harjoittamisen kannalta kriittisen infrastruktuurin. Viestintäviraston käytettävissä olevaa keinovalikoimaa on sääntelyä uudistamalla laajennettava kattamaan myös hintakaton asettaminen.**

*Koska televisiolähetyspalvelumarkkina ei voi toimia markkinaehtoisesti esitämme, että uudistettavien arviointiperiaatteiden lisäksi tulee televisiolähetyspalveluille asettaa hintakatto estämään verkkoyhtiötä vaikuttamasta hinnoitteluun ja sen läpinäkyvyyteen yritystoiminnan järjestelyiden avulla sekä turvamaan televisiolähetyspalveluita ostaville yritykselle ja kuluttajille oikeuden palvelun tosiasiallisiin tuottamiskustannuksiin perustuvaan hinnoitteluun.*

1. **valvovana viranomaisena toimivan Viestintäviraston toimivaltaa tulee laajentaa kattamaan HMV-palveluita tarjoavan yrityksen koko liiketoimintaa.**

*Viestintämarkkinalakia tulee uudistaa turvaamaan valvovalle viranomaiselle riittävät valtuudet valvoa HMV-säänneltyä toiminta myös tarkastelemalla valvottavan yrityksen kokonaistoimintaa. Tavoitteeksi tulee asettaa, että televisiolähetyspalveluiden hinnoittelu olisi läpinäkyvää, paremmin valvottua ja verrattavissa eurooppalaisiin hintatasoihin.*

*Sanoma Media Finlandin näkemyksen mukaan Viestintävirastolle tulee velvollisuuden lisäksi varmistaa valmiudet ja valtuudet herkästi puuttua tehottomuuteen ja määrätä korjaavia toimenpiteitä. Viestintäviraston valvonnan ja markkina-arvioinnin on oltava sekä ennakoivaa että takautuvaa.*

1. **verkkolupia tulisi täydentää velvoitteella tarjota palveluita niiden todellisia tuottamiskustannuksia vastaavalla hinnalla.**

*Televisiolähetyspalveluiden tarjoaminen edellyttää valtioneuvoston myöntämää toimilupaa (verkkolupaa). Kannatamme tämän menettelyn säilyttämistä. Nykyisissä verkkoluvissa on määräys tarjota ”verkkopalveluita tasapuolisin ja syrjimättömin ehdoin kaikille palveluyrityksille”.*

*Sanoma Media Finland esittää, että määräystä täydennetään velvoitteella tarjota verkkopalveluita kustannussuuntautuneesti ja tehokkaasti, ja että mm. verkko-operaattorin yritysjärjestelyt, jotka koskevat verkkopalveluiden tarjoamista alistetaan ennakkoarviointimenettelylle niiden haitallisten hintavaikutuksien estämiseksi ja toiminnan läpinäkyvyyden sekä toimivan valvonnan turvaamiseksi. Tällä voidaan myös edistää televisioyhtiöiden välistä tasapuolista kilpailua.*

1. **edistetään vaihtoehtoisten kaksisuuntaisten jakelumuotojen nopeaa käyttöönottoa.**

*Televisiosisällöt muuttuvat televisiopalveluiksi. IPTV:llä on merkittävä osa televisiotoiminnan kehittymisessä ja tätä kautta se on merkittävä myös suomalaisen audiovisuaalialan elinvoimaisuuden kannalta. Tulee käynnistää toimia operaattorien runko-, alue- ja liityntäverkkojen yhteensovittamiseksi multicast-kelpoisiksi.*

Helsingissä 10. helmikuuta 2012

Sanoma Media Finland

Marcus Wiklund

Johtaja, yhteiskuntasuhteet